## Príloha 7: Bezpečnosť ako integrálna súčasť Programov hospodárskeho rozvoja a sociálneho rozvoja regiónov, programov rozvoja obcí a skupín obcí

Bezpečnosť je jedným zo základných predpokladov rozvoja spoločnosti a predstavuje kritický faktor kvality života obyvateľov, kvality podnikateľského prostredia, či rozvoja cestovného ruchu a teda kritický faktor regionálneho rozvoja.

Orgány územnej samosprávy zohrávajú dôležitú úlohu medzi inštitúciami zabezpečujúcimi bezpečnosť občanov, poriadok a zákonnosť. Je to predovšetkým miestna a regionálna úroveň, kde obyvatelia vnímajú bezpečnosť vo svojom fyzickom a sociálnom prostredí veľmi citlivo. V tejto súvislosti má územná samospráva nezastupiteľnú úlohu, a to najmä svojou schopnosťou efektívne a bezprostredne reagovať na problémové javy a napätie v komunitách obcí a regiónov, predchádzať eskalácii napätia medzi obyvateľmi,  preventívne brániť páchaniu trestnej činnosti, alebo etablovaniu sa rôznych extrémistických skupín. Územná samospráva tiež rozhodujúcou mierou ovplyvňuje kvalitu fyzického prostredia obcí, miest a regiónov poskytujúceho bezpečný rámec pre aktivity obyvateľov, návštevníkov či ekonomické činnosti.

Preto aj súčasná legislatíva prisudzuje obciam a VÚC významné kompetencie a povinnosti v oblasti bezpečnosti, najmä s ohľadom na prevenciu. V zákone č. 369/1990 Zb. o obecnom zriadení v znení neskorších predpisov je okrem taxatívne vymenovaných povinností, ktoré by mali plniť samosprávne orgány vo vzťahu k bezpečnosti občanov a ochrane majetku, zakotvená aj preventívna funkcia obce. Zákon č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov ustanovuje pôsobnosť orgánov verejnej moci v oblasti prevencie kriminality a inej protispoločenskej činnosti. Vymedzuje štruktúry orgánov verejnej moci v oblasti prevencie kriminality, ako aj ustanovenie ich pôsobnosti. Ide o štátne orgány, najmä ústredné a miestne orgány štátnej správy, obce a vyššie územné celky (samosprávne kraje).

Problematika bezpečnosti, rovnako ako iné oblasti strategického riadenia sociálno-ekonomického rozvoja regiónov, miest a obcí, vyžaduje systematický a koncepčný prístup vychádzajúci z dôslednej analýzy, stanovenia rizík a trendov územia, zadefinovania opatrení a nástrojov implementácie a následne ich implementácie a jej efektívneho monitorovania a hodnotenia. Navyše je bezpečnosť komplexnou problematikou súvisiacou úzko s rôznymi aspektami rozvoja komunít a formovania prostredia obcí a regiónov. Preto sa integrácia problematiky bezpečnosti do systému strategického riadenia rozvoja územia, aj prostredníctvom programov hospodárskeho rozvoja a sociálneho rozvoja obcí, miest a samosprávnych krajov javí ako logická a efektívna. Toto zvýrazňuje fakt, že PHRSR ako integrované územné stratégie rozvoja obcí a regiónov rámcujú financovanie pre bezpečnosť významných opatrení zo zdrojov EFRD, ESF a ďalších zdrojov EÚ.

PHRSR je vhodným nástrojom pre integráciu bezpečnosti tým, že:

* má prierezový a interdisciplinárny charakter, čo umožňuje riešiť problematiku bezpečnosti v celej odbornej šírke a súvislostiach;
* umožňuje koncepčný prístup ku riešeniu bezpečnosti a sledovanie synergetických efektov a dopadov zo vzájomnej väzby opatrení (napr. väzby: vzdelanie – bezpečnosť, sociálna inklúzia – bezpečnosť, zamestnanosť – bezpečnosť a pod.);
* znižuje potrebu dodatočných koncepčných sektorálnych dokumentov (napr. programy prevencie a protispoločenskej činnosti) za predpokladu plnohodnotnej integrácie oblasti bezpečnosti do stratégie rozvoja, a to najmä u malých obcí;
* zabezpečuje väzbu na programové rozpočtovanie, monitoring a hodnotenie, čo zvyšuje udržateľnosť a efektivitu opatrení zameraných na bezpečnosť;
* integrujúc problematiku bezpečnosti môže slúžiť ako základné východisko (a splnenie podmienky) pre financovanie opatrení z verejných programov zameraných na prevenciu kriminality, vrátane prostriedkov EŠIF.

**Praktické možnosti a potreba integrácie problematiky bezpečnosti v jednotlivých fázach tvorby PHRSR:**

***Fáza 1. – Identifikácia potreby a impulzov vypracovania PHRSR a rozhodnutie o začatí prípravných prác***

* V rámci *Kroku 1.1. Identifikácia impulzov pre spracovanie PHRSR, resp. jeho aktualizácie* je potrebné zahrnúť aj oblasti priamo súvisiace, resp. vplývajúce na bezpečnosť v území a identifikovať relevantné trendy a impulzy. V niektorých prípadoch môže byť zvýšenie bezpečnosti jednou z kľúčových výziev pre rozvoj obce či regiónu a teda aj spracovanie PHRSR.

***Fáza 2. – Prípravné práce, spracovanie a schválenie vstupnej správy vrátane predbežnej vízie***

* *Krok 2.3. Detailnejšia analýza potreby a impulzov pre spracovanie, resp. aktualizáciu PHRSR*

V tomto kroku je potrebné, vo väzbe na krok 1.1., zamerať pozornosť na špecifické problémy bezpečnosti v území, potrebu ich riešenia a osobitne na potreby sociálnych skupín citlivých vo vzťahu k bezpečnosti, ako sú seniori, deti, matky s deťmi, zdravotne a mentálne postihnutí a pod. Pre tento účel je možné využiť nástroj kontrolného zoznamu Sekcie prevencie kriminality MV SR, ktorý umožňuje samosprávam jednoduchým spôsobom analyzovať najvýznamnejšie oblasti súvisiace s bezpečnosťou a  navádza na možné opatrenia, ktoré by mohli byť súčasťou návrhovej časti PHRSR.

* *Krok 2.4. Analýza možností reakcie na potrebu a impulzy pre spracovanie PHRSR, resp. jeho aktualizáciu a návrh rozhodnutia o postupe*.

Vo väzbe na predchádzajúci krok je potrebné analyzovať možnosti reakcie na identifikované problémy a potreby súvisiace s bezpečnosťou. Zároveň  je potrebné sledovať, či riešenia navrhované v odpovedi na iné, v analytickej fáze identifikované výzvy a potreby, nesúvisia, resp. nemajú dopady na úroveň bezpečnosti, a či nie je možné ich využiť, resp. či nie je potrebné ich korigovať resp. modifikovať v kontexte zabezpečenia bezpečnosti

* *Krok 2.5. Návrh cieľového zamerania/predbežnej vízie PHRSR (resp. jeho aktualizácie)*

Tento krok v nadväznosti na predchádzajúce analýzy umožňuje:

1. definovať aspekt bezpečnosti priamo, ako súčasť vízie, resp. definovania cieľového stavu územia,
2. definovať bezpečnosť ako samostatný hlavný cieľ (ak to predbežná analýza ukázala ako významnú prierezovú prioritu).

* *Krok 2.6. Predbežná identifikácia kľúčových partnerov pre proces participácie pri spracovaní a implementácii PHRSR a ich polohy v participatívnom procese tvorby a implementácie PHRSR.*

Pri identifikácii kľúčových aktérov územia je vhodné zahrnúť aj subjekty zaoberajúce sa oblasťou bezpečnosti, ako sú územne príslušné zložky Policajného zboru, zložky Integrovaného záchranného systému, územne príslušné orgány štátnej správy – okresné úrady, neziskový sektor a pod.

***Fáza 3. – Inventarizačná, analytická a prognostická fáza tvorby PHRSR***

* *Krok 3.2. Identifikácia potreby údajov vo vzťahu k výzvam, problémom, cieľom a zisteniam z inventarizačnej, analytickej a prognostickej fázy.*

V tomto kroku je potrebné definovať a získať  údaje potrebné pre bližšiu analýzu identifikovaných výziev a problémov v oblasti bezpečnosti (analýzu súčasného stavu, miery bezpečnosti) a tiež stanoviť ukazovatele pre sledovanie efektivity navrhnutých opatrení a nástrojov. V oblasti bezpečnosti je vhodné sa zamerať na dve základné polohy vnímania bezpečnosti: objektívnej a subjektívnej bezpečnosti.

* + **Objektívna bezpečnosť** je sledovaná najmä prostredníctvom štatistických údajov (sledované na legislatívnej, ale i dobrovoľnej báze). Možné údaje a ich zdroj sú nasledovné:
    - Základná štatistika trestných činov (zdroj údajov Krajské riaditeľstvo Policajného zboru, Okresné riaditeľstvo Policajného zboru, Obvodné oddelenie policajného zboru)*.*
    - Základná štatistika a analýza priestupkov (zdroj údajov miestne príslušný okresný úrad)*.*
    - Zoznam rizikových lokalít (zdroj údajov spravidla obec, tretí sektor)*.*
    - Výsledky a dopady projektov realizovaných na oblasť prevencie kriminality a inej protispoločenskej činnosti (zdroj údajov obec a miestne príslušný okresný úrad)*.*
  + **Subjektívna bezpečnosť** je reprezentovaná postojmi, pocitmi, subjektívnym vnímaním územia samotnými obyvateľmi a návštevníkmi. Vhodné nástroje pre ich zber je dotazníkový prieskum, emočné mapy, riadené rozhovory a pod. (zdrojom údajov napr. prieskum verejnej mienky).
* *Krok 3.6. a 3.7. Spracovanie primárnych analýz doterajšieho vývoja a stavu obce/skupiny obcí/VÚC.*

V rámci analytickej časti je potrebné využiť dáta získané v kroku 3.2. na detailnejšie definovanie východísk, potreby a podmienok pre návrh konkrétnych opatrení/projektov (súčasného stavu bezpečnosti, hlavných problémov, trendov priamo i nepriamo pôsobiacich na bezpečnosť a faktorov rozvoja vplývajúcich na bezpečnosť či už priamo, alebo v synergií z inými faktormi)

* *Krok 3.8. Analýza dobrej praxe - inovatívnych aj osvedčených riešení, prístupov, opatrení, možností a limitov ich transferu, vrátane medzinárodnej praxe vo vzťahu k identifikovaným potenciálom, výzvam, limitom a problémom.*

Tu je vhodné uviesť návrh využitia konkrétnych príkladov domácej a zahraničnej dobrej praxe bezpečnosti na riešenie obdobných výziev a problémov, ako boli identifikované v predchádzajúcich krokoch.

***Fáza 4. – Stanovenie strategického smerovania, priorít a strategických cieľov PHRSR***

* *Krok 4.1. Participatívny proces pre overenie vízie, priorít a strategických cieľov.*

Keďže problematika bezpečnosti je osobitne citlivo vnímaná a oslovuje prakticky celú verejnosť, je participatívny proces veľmi efektívnym nástrojom pre overenie návrhov v oblasti bezpečnosti, ale aj pre získanie podpory a aktívnu účasť verejnosti pri ich implementácii. Je však potrebné využívať vhodné nástroje na priblíženie problematiky bezpečnosti a objektivizáciu získanej spätnej väzby. Navyše tému bezpečnosti je možné využiť často ako inicializačnú tému pre aktivizáciu verejnosti (workshopy, diskusie, urban walk a pod.).

* *Kroky 4.3. Rozpracovanie základného smerovania stratégie obsiahnutej v PHRSR a 4.4. Definovanie ďalších úrovní cieľov PHRSR*.

V tomto kroku je možné definovať bezpečnosť ako súčasť niektorého z cieľov, resp. samostatný cieľ vrátane sústavy naň nadväzujúcich opatrení. Je však možné problematiku bezpečnosti implementovať aj prierezovo a jednotlivé opatrenia cielené na oblasť bezpečnosti integrovať do viacerých relevantných cieľov.

* *Krok 4.5. Nastavenie sústavy ukazovateľov a ich cieľových hodnôt.*

Vo väzbe na krok 3.2. a definované opatrenia/projekty v kroku 4.3. je potrebné definovať ukazovatele umožňujúce sledovať ich očakávane dopady. Je vhodné a efektívne ich previazať s  monitoringom zameraným na prevenciu kriminality a inej protispoločenskej činnosti, ktorý je legislatívne definovaný, čím sa obmedzí potreba využitia dodatočných kapacít monitoringu.

***Fáza 5. – Návrh vlastnej stratégie – strategického prístupu, postupu a nástrojov na naplnenie vízie a cieľov***

* *Krok 5.2. Identifikácia nástrojov.*

V tomto kroku je potrebné definovať nástroje na dosiahnutie cieľov v  oblasti bezpečnosti, vrátane definovania potrebných kapacít a finančných zdrojov na ich krytie. Keďže bezpečnosť je komplexná problematika, okrem špecifických na bezpečnosti priamo zameraných opatrení a projektov je treba ju naviazať aj na systémové nástroje - inštitucionálny a procesný rámec manažmentu regionálneho rozvoja, kooperačné štruktúry, ale aj na podporné mechanizmy pre rozvoj tretieho sektora a dobrovoľníctva v území, aktivity prispievajúce k prevencii v oblasti bezpečnosti ako sú predškolské a školské vzdelávanie, kultúrne aktivity, športové aktivity a pod.

***Fáza 6. – Nastavenie implementácie, financovania, monitorovania a vyhodnocovania PHRSR***

* *Krok 6.4. Spracovanie návrhu zodpovedností a úloh jednotlivých partnerov zapojených do implementácie stratégie.*

V tomto kroku je potrebné nielen definovať rozdelenie úloh za realizáciu špecifických opatrení a projektov v oblasti bezpečnosti, ale venovať osobitnú pozornosť mechanizmom efektívnej aktivizácie verejnosti a koordinácii jej participácie. Bezpečnosť územia nie je len problémom územnej samosprávy, ale každého jedného partnera, čo by sa malo prejaviť aj v efektívnom zdieľaní zodpovednosti a rozdelení úloh.

* *Krok 6.6. Nastavenie systému monitorovania a 6.7. Nastavenie systému hodnotenia.*

Pri nastavení systému monitorovania a hodnotenia implementácie PHRSR je potrebné v oblasti bezpečnosti zohľadniť možnosti zvýšenia ich efektívnosti uvedené v kroku 4.5.